Les rutes turístiques nocturnes de Paterna amplien el seu recorregut amb visites a nous punts d'interés
03/07/2020

# Les rutes turístiques nocturnes de Paterna amplien el seu recorregut amb visites a nous punts d'interés

[![Las rutas turísticas nocturnas de Paterna amplían su recorrido con visitas a nuevos puntos de interés](/images/noticias/2020/06/6457/6457_lg.jpg)](/images/noticias/2020/06/6457/6457_lg.jpg)

03.07.2020

Les visites guiades tindran lloc els divendres de juliol i agost en horari de 20 a 22 hores i les persones que assistisquen hauran de seguir les recomanacions sanitàries per a garantir la seguretat i l'ús de màscara serà obligatori

L'Ajuntament de Paterna ha posat en marxa una nova temporada de les rutes turístiques nocturnes que, sota el nom “A la lluna de Paterna”, ofereixen a visitants, veïns i veïnes la possibilitat de descobrir els punts d'interés més emblemàtics de la ciutat des d'una mirada diferent.  
  
Tal com ha avançat la regidora de Turisme, Cultura i Foc, Teresa Espinosa “enguany hem variat el recorregut que es realitzava incorporant nous edificis històrics amb l'objectiu d'ampliar l'experiència dels assistents, que podran conéixer encara més del ric patrimoni històric i cultural de la nostra ciutat”.  
  
D'aquesta manera, a les visites a la Torre i el Calvari, se sumen l'Església de Sant Pere, el Casino de la plaça del Poble, emblemàtic edifici epicentre de la vida paternera a la fi del segle XIX, la Casa Hostal i l'Espai Cultural “Coves del Batà”.  
  
Les visites s'organitzaran tots els divendres de juliol i agost en horari de 20 a 22 hores. Les persones que assistisquen hauran de seguir les recomanacions sanitàries per a garantir la seguretat i l'ús de màscara serà obligatori.  
  
Els grups eixiran de l'Oficina de Turisme acompanyats per un guia que donarà a conéixer la història dels edificis a través d'anècdotes i curiositats i finalitzarà amb la visita a l'interior de la Torre des d'on els assistents podran gaudir de les vistes des de l'alt del monument.  
  
Les places per a participar en les visites són limitades i les persones interessades hauran de telefonar al 96 305 31 24 per a reservar la seua plaça.  
  
D'altra banda, la regidora Espinosa també ha destacat que “a partir d'aquest cap de setmana, el Calvari i la Torre obriran els dissabtes de 19 a 22 h per a visites lliures que hauran de concertar-se cridant a l'Oficina de Turisme al 96 305 31 24 o al 607 218 403 per a evitar aglomeracions”.